S-784/2012

Mál þetta, sem þingfest var 6. nóvember sl. og dómtekið 15. nóvember sl., var höfðað með ákæru lögreglustjórans á Suðurnesjum, dagsettri 1. október 2012, á hendur Í-kk-þgf A-kk-þgf H-kk-þgf Æ-kk-þgf, kt. 000000-0000, 1h. Stapagötu 20, 260 Reykjanesbæ,

I

„fyrir umferðarlagabrot, með því að hafa laugardaginn 19. maí 2012, ekið bifreiðinni EE672, sviptur ökuréttindum og undir áhrifum ávana- og fíkniefna (amfetamín í blóði mældist 85/ng/ml og tetrahýdrókannabínól í blóði mældist 5,2 ng/ml), Kirkjuveg til norðurs, Reykjanesbæ.

Telst háttsemi þessi varða við 1. mgr. 48. gr. og 1. mgr., sbr. 2. mgr. 45. gr. a., sbr. 5. gr. laga nr. 66/2006, sbr. 1. mgr. 100. gr. umferðarlaga nr. 50/1988.

II.

fyrir fíkniefnalagabrot, með því að hafa í sama skipti og greinir í lið I haft í vörslum sínum 0,93 g af amfetamíni er hann framvísaði lögreglu.

Telst þessi háttsemi varða við 2. gr., sbr. 5. og 6. gr., laga um ávana- og fíkniefni nr. 65/1974, sbr. lög nr. 60/19808, sbr. lög nr. 13/1985 og lög nr. 68/2001, og reglugerð nr. 233/2001, um ávana- og fíkniefni og önnur eftirlitsskyld efni sbr. reglugerð nr. 490/2001, reglugerð nr. 248/2002 og reglugerð nr. 848/2002.

Þess er krafist að ákærði verði dæmdur til refsingar og til greiðslu alls sakarkostnaðar. Þess er einnig krafist að ákærði verði dæmdur til sviptingar ökuréttar, skv. 101. gr. og 102. gr. umferðarlaga nr. 50/1987, sbr. 25. gr. laga nr. 44/1993 og 18. gr. laga nr. 66/2006.“

Ákærði kom fyrir dóminn við þingfestingu málsins ásamt skipuðum verjanda sínum og játaði brot sitt fyrir dóminum. Er játning hans í samræmi við önnur gögn málsins og verður hann sakfelldur fyrir brot sitt en það er í ákæru rétt fært til refsiákvæða. Ákærði hefur með háttsemi sinni unnið sér til refsingar. Farið var með málið samkvæmt ákvæðum 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga. Verjandi ákærða krafðist vægustu refsingar sem lög leyfa auk málskostnaðar úr ríkissjóði.

Við fyrirtökuna breytti sækjandi ákærunni þannig að hann krafðist upptöku á 0,93 g af amfetamíni samkvæmt 6. mgr. 5. gr. laga nr. 65/1974. Gerði ákærði ekki athugasemdir við það og samþykkti kröfuna.

Verður ákærða gerð refsing fyrir brot þau sem hann hefur verið sakfelldur fyrir nú.

Samkvæmt sakavottorði sem liggur frammi í málinu hefur ákærða sautján sinnum verið gerð refsing frá árinu 2004, þar af átta sinnum fyrir brot gegn ávana- og fíkniefnalögum eftir að hann varð átján ára gamall. Þá hefur ákærða tvisvar verið gerð refsing fyrir að aka undir áhrifum fíkniefna áður en hann braut af sér nú. Ákærði var dæmdur þann 27. júní 2012 í Héraðsdómi Suðurlands í þrjátíu daga fangelsi fyrir brot gegn 1. mgr. 244. gr. almennra hegningarlaga. Var þar um hegningarauka að ræða. Þá var ákærði dæmdur í þrjátíu daga fangelsi við sama dómstól þann sama dag fyrir brot gegn 1. mgr. 259. gr. almennra hegningarlaga og 1. mgr. 48. gr. umferðarlaga. Var sá dómur einnig hegningarauki. Þá var ákærði dæmdur þann 10. júlí 1012 í tíu mánaða fangelsi fyrir brot gegn 245. og 244. gr. almennra hegningarlaga auk 1. og 2. mgr. 45. gr. a og 1. mgr. 48. gr. umferðarlaga. Var ákærði sviptur ökurétti ævilangt frá 10. júlí 2012. Var dómur þessi einnig hegningarauki. Brot það sem ákærði hefur verið sakfelldur fyrir nú framdi hann 19. maí 2012 og áður en ofangreindir dómar gengu. Verður honum því gerður hegningarauki nú samkvæmt 78. gr. almennra hegningarlaga. Með hliðsjón af þessu og skýlausri játningu ákærða þykir refsing hans hæfilega ákveðin fangelsi í einn mánuð. Ekki eru skilyrði til að skilorðsbinda refsinguna. Ákærði skal sæta upptöku á ofangreindum efnum eins og í dómsorði segir. Auk þess er ævilöng ökuréttarsvipting ákærða staðfest.

Þá skal ákærði, með vísan til 218. gr. laga nr. 88/2008, greiða allan sakarkostnað sem er samkvæmt yfirliti 136.817 krónur, auk þóknunar skipaðs verjanda síns fyrir dómi, samtals 100.400 krónur að meðtöldum virðisaukaskatti. Verjandi ákærða krafðist þess að hluti sakarkostnaðar félli á ríkissjóð þar sem ákærði hefði verið í afplánun við þingfestingu málsins og ekki verið færður fyrir dóminn af hálfu ákæruvaldsins. Verður ábyrgð á að ákærði kom ekki fyrir dóminn við þingfestingu lögð á ákærða sjálfan, en honum var birt fyrirkall þann 19. október sl., og var honum því í lófa lagið að óska eftir flutningi í dóminn á þingfestingardegi.

Á-kvk-nf G-kvk-nf héraðsdómari kveður upp dóm þennan.

D ó m s o r ð :

Ákærði, Í-kk-nf A-kk-nf H-x-x Æ-kk-nf, skal sæta fangelsi í einn mánuð.

Ákærði skal sæta upptöku á 0,93 g af amfetamíni.

Staðfest er ævilöng ökuréttarsvipting ákærða frá uppkvaðningu dóms þessa.

Ákærði greiði allan sakarkostnað sem er samtals 237.217 krónur, þar af er þóknun skipaðs verjanda hans, S-kk-ef K-kk-ef K-kk-ef hdl., 100.400 krónur að meðtöldum virðisaukaskatti.

Á-kvk-nf G-kvk-nf.